钦定古今图书集成/明伦汇编/氏族典/第185卷 > 《廖用贤尚友录》 > 萧晃
## 钦定古今图书集成/明伦汇编/氏族典/第185卷 > 《廖用贤尚友录》 > 萧晃

按《南齐书长沙威王晃传》：长沙威王晃，字宣明，太祖
第四子也。少有武力，宋世解褐秘书郎、邵陵王友，不
拜。昇明二年，为宁朔将军、淮南宣城二郡太守。初，沈
攸之事起，晃便弓马，多从武容，熏赫都街，时人为之
语曰：“焕焕萧四伞。”其年迁为持节监豫司二州之西
阳诸军事、西中郎将、豫州刺史。太祖践祚，迁使持节
都督南徐兖二州诸军事、后将军、南徐州刺史。入为
侍中、护军将军。以国忧解侍中，加中军将军。太祖临
崩，以晃属世祖，处以辇毂近蕃，勿令远出。永明元年，
上迁南徐州刺史。竟陵王子良为南兖州，以晃为使
持节、都督南徐兖二州诸军事、镇军将军、南徐州刺
史。入为散骑常侍、中书监。诸王在京都唯置捉刀左
右四十人。晃爱武饰，罢徐州还，私载数百人仗还都，
为禁司所觉，投之江水。世祖闻之大怒，将纠以法。豫
章王嶷于御前稽首流涕曰：“晃罪诚不足宥，陛下当
忆先朝念白象。”白象，晃小字也。上亦垂泣。寻加晃镇
军将军，转丹阳尹，又为侍中、护军将军，寻进号车骑
将军。八年薨，年三十一，即本号。赠开府仪同三司，谥
曰威。